Πραγματικά, σαν επεισόδιο απ' το Twilight Zone.

Mία τελείως άδεια πλατεία, κι ένας κύριος στα λευκά να μιλάει απ' το μικρόφωνο, στο βρόντο.

Το κόμμα "Ελπίδα Πολιτείας" έκανε χτες την πιο παράξενη πολιτική συγκέντρωση που έχω δει.

(Σαν να είναι εξωγήινα όντα ανώτερης ευφυίας, που τηλεμεταφέρθηκαν ξαφνικά εκεί...)

Στο βρόντο; Κι όμως, παρ' ό,τι ήταν άδεια η πλατεία, σχεδόν 30.000 άνθρωποι παρακολούθησαν ήδη το απόσπασμα της ομιλίας στο YouTube.

Στην ψηφιακή εποχή, το να κάνεις την πιο αποτυχημένη συγκέντρωση, ισούται τελικά με το να κάνεις την πιο πετυχημένη συγκέντρωση.

===

Το Thrakitoday γράφει:

Μπορεί να μην κατάφεραν να γεμίσουν την Κεντρική Πλατεία της Ξάνθης, που επέλεξαν για την προεκλογική τους πολιτική ομιλία, ωστόσο σίγουρα κατάφεραν να κλέψουν τις εντυπώσεις προκαλώντας την έκπληξη και ζωγραφίζοντας την απορία στα πρόσωπα των περαστικών.

Ο λόγος για τα μέλη του κόμματος "Ελπίδα Πολιτείας", που διεκδικεί την είσοδό του στην Ευρωβουλή στις εκλογές του Μαΐου, και τα οποία το πρωί της Κυριακής επιφύλαξαν μια ιδιαίτερη έκπληξη στους κατοίκους της Ξάνθης.

Μια μικροφωνική εγκατάσταση τοποθετήθηκε στην Κεντρική Πλατεία της πόλης με ένα μέλος του κόμματος να... βγάζει λόγο απευθυνόμενος ωστόσο στο κενό! Η Πλατεία ήταν άδεια από κόσμο ενώ ελάχιστοι ήταν και οι περαστικοί αλλά και οι θαμώνες στα γύρω καφέ. Ωστόσο αυτό δεν φάνηκε να πτοεί τους διοργανωτές της προεκλογικής εκδήλωσης οι οποίοι συνέχισαν απτόητοι το έργο τους που δεν ήταν άλλο από την έκθεση της προγραμματικής διακήρυξης του κόμματός τους.

Γερμανοί, Μνημόνια και κυβερνήσεις των τελευταίων δεκαετιών είχαν την τιμητική τους, με τους περαστικούς να στέκονται απορημένοι προσπαθώντας να αντιληφθούν το τί ακριβώς έβλεπαν μπροστά τους. Μάλιστα ένα μέλος του κόμματος βιντεοσκοπούσε με το κινητό του τον βασικό ομιλητή της εκδήλωσης.